《暗香 见菊花作，用姜白石韵》
清代·谈印梅

晚香淡色。有几回伴我，银屏听笛。曲罢酒阑，更荐寒泉带霜摘。

笛把西风点染，还付与、丹青妙笔。念采采、老圃秋容，常入介眉席。

乡国。叹寂寂。料旧径渐荒，落叶愁积。乱虫夜泣，倦倚东篱定相忆。

空对天涯瘦影，帘捲处、苔痕凝碧。问近日、人忆也，可能会得。

作者简介：谈印梅，字湘卿，归安人。谈学庭次女，南河主簿孙亭昆均室。诗学得孙秋士先生指授，与姊印莲、夫族姑佩芬称归安三女史，有《菱湖三女史集》合刻。